# 變音符號

羅馬字大階 A 同細階 a 加變音符號示意圖（現實中呢三個變音符號唔會同時出現）
**變音符號**（粵拼：bin3 jam1 fu4 hou2；英文：**diacritic**），又叫**發音符號**、**發音記號**、**附加符號**，係一啲字母系統入面加喺字母上面、下面或者側跟嘅符號，表示發音同原本嘅字母有分別。

## 基本概論

如果某隻語言嘅輔音音素多過可以用嚟表示輔音嘅字母，或者元音音素多過可以用嚟表示輔音嘅字母嘅時候，隻語言就會唔夠字母用，咁嘅情形，單靠字母就做唔到完美表示語音。常見嘅解決方法除咗 ｢唔理｣ 之外有兩個，一係用二合字母，即係用多過一個字母表達一個音素，一係就用變音符號。

例如，芬蘭文有八個元音，但係唔計 w，可以表示元音嘅字母得六個，芬蘭文嘅解決方法就係用一個變音符號，同兩個元音字母結合（曲音符號粢落 a 同 o 同，變成 ä 同 ö），變多兩個元音字母出嚟。

另外一個情形係如果某隻語言嘅正字法因為某種原因，傾向唔反映實際語音，咁喺某啲情形下就可能會用變音符號；同之前一樣，另一個解決方法係用二合字母。

例如，法文有動詞變化，但係變出嚟嘅詞形同原本嘅不定式嘅元音上往往有分別，又或者冇分別，但係按正字法照讀就會唔啱音。法文嘅解決方法好多時會係加變音符號，例如，forcer（讀 /fɔrse/）嘅第一身眾數現在式係 forçons（讀 /fɔrsɔ̃/），用咗變音符號表示個 c 保留 /s/ 音而唔係讀 /k/，又或者第三身眾數簡單過去式係 forcèrent（讀 /fɔrsɛr/），用咗變音符號表示個 e 轉咗讀 /ɛ/ 音。

## 系統對比

廿一世紀初嘅英文書寫系統冇乜點用變音符號，有變音符號嘅多數係外來詞，例如嚟自法文嘅 cliché 一詞。不過法文、德文、越南文、標準官話（如果用普拼寫）同埋粵文（如果用耶魯拼音寫）都會用到變音符號。

有啲語言形態上用咗變音符號，但係變音符號同字母嘅組合當新字母咁計。例如芬蘭文嘅 ä、ö 算係獨立字母，唔係 a、o 加變音符號，但係德文嘅 ä、ö 就算係 a、o 加變音符號。

## 常見例子

### 粵語拼音

現行嘅粵語拼音方案當中，有幾隻有用到變音符號，例如耶魯粵語拼音，但係耶魯並唔係唯一用變音符號嘅方案。呢啲變音符號多數係標聲調，但係亦有少量方案用嚟標其他嘢。下面係幾隻例子：

#### 耶魯粵語拼音

耶魯總共用三個標聲調嘅變音符號，實際標出嚟嘅係三種聲調輪廓，去聲唔標，高陰入當超平聲處理：

| 變音符號 | 形態 | 位置 | 受影響字母 | 意思 | 字例子 |
| --- | --- | --- | --- | --- | --- |
| ˉ | 橫 | 字母上面 | 元音第一個字母 | 平板高聲調（超平聲、高陰入） | sī（詩）、sīk（色） |
| ˋ | 捺 | 字母上面 | 元音第一個字母 | 下降聲調（平聲） | sì（詩）、sìh（時） |
| ˊ | 撇 | 字母上面 | 元音第一個字母 | 上升聲調（上聲） | sí（史）、síh（市） |

不過，喺唔用開變音符號嘅地區（包括英文世界），用電腦鍵盤打變音符號其實有相當困難，所以耶魯亦有第個標聲調嘅方法，淨係用阿拉伯數字1至6，不過傳統上係用變音符號。用傳統耶魯，唔分53同55，寫孟浩然嘅《春曉》可以寫成咁：

|  |  |
| --- | --- |
| 唐詩三百首 |  |
| **春曉孟浩然** | **Chēun HíuMaahng Houh Yìhn** |
| 春眠不覺曉， | Chēun mìhn bāt gok híu, |
| 處處聞啼鳥。 | chyu chyu màhn tàih níuh. |
| 夜來風雨聲， | Yeh lòih fūng yúh sīng, |
| 花落知多少？ | fā lohk jī dō síu? |

#### 黃錫凌式音標

黃錫凌式音標擺喺音節左面用嚟標聲調嘅符號，可以視為變音符號，實際標出嚟嘅係粵語嘅六調，所以正常用嘅變音符號總共係六個：

| 變音符號 | 形態 | 位置 | 受影響字母 | 意思 | 字例子 |
| --- | --- | --- | --- | --- | --- |
| ˈ | 豎 | 音節左上方 | 成個音節 | 高平調 | ˈsi（詩）、ˈsik（色） |
| ˌ | 音節左下方 | 成個音節 | 低平調 | ˌsi（時） |
| ˊ | 撇 | 音節左上方 | 成個音節 | 高上調 | ˊsi（史） |
| ˏ | 音節左下方 | 成個音節 | 低上調 | ˏsi（市） |
| ˉ | 橫 | 音節左上方 | 成個音節 | 高去調 | ˉsi（試）、ˉsɛk（錫） |
| ˍ | 音節左下方 | 成個音節 | 低去調 | ˍsi（是）、ˍsik（食） |

#### 千島式表記法

千島式表記法只係喺日本用，但係特別嘅地方係，佢用變音符號，並唔係用嚟標聲調：

| 英文名 | 中文名 | 形態 | 位置 | 受影響字母 | 意思 | 字例子 |
| --- | --- | --- | --- | --- | --- | --- |
| macron | 長音符號 | 橫 | 字母上面 | 元音 | 長音 | sā¹（沙）、sāp⁶（煠） |
| umlaut | 曲音符號 | 打橫兩點 | 字母上面 | 元音 | 曲音變化 | söng¹（雙）、sü¹（書）、söü¹（雖） |

### 拉丁字母系

拉丁字母系嘅變音符號主要加喺字母上面，少數加喺字母下面、側跟或者冚喺字母上面，每個字母通常只會出現一個變音符號，越南文係少數例外。拉丁字母系用嘅變音符號非常之多，下面只係一啲例子：

| 英文名 | 中文名 | 形態 | 位置 | 受影響字母 | 語言例子 | 字例子 |
| --- | --- | --- | --- | --- | --- | --- |
| acute accent | 尖音符號 | 撇 | 字母上面 | 元音 | 法文、西班牙文 | égard |
| 輔音 | 克羅地亞文、波蘭文 |  |
| rising tone | 上升聲調 | 元音 | 莫鶴文、普通話拼音 | Tkarón:to |
| grave accent | 抑音符 | 捺 | 字母上面 | 元音 | 法文、意大利文、越南文 | où |
| falling tone | 下降聲調 | 元音 | 莫鶴文、普通話拼音 | Tiohtià:ke |
| circumflex | 轉折音音標 | 掉轉 v 字 | 字母上面 | 元音 | 法文、越南文 | août |
| cedilla | 未知 | s 形撇 | 字母下面 | 輔音 | 法文、土耳其文 | français |
| diaeresis | 分音符號 | 打橫兩點 | 字母上面 | 元音 | 法文、英文、西班牙文 | Noël、coördinate |
| umlaut | 曲音符號 | 元音 | 德文、芬蘭文 | Mütter、yhdäksän |
| tilde | 顎音符 | N 形曲線 | 字母上面 | 輔音 | 西班牙文 | año |
| 元音 | 萄文 | são |
| macron | 長音符號 | 橫 | 字母上面 | 元音 | 日文羅馬字、毛利文、拉丁文 | Māori |
| breve | 短音符號 | 圓角 V 字形 | 字母上面 | 元音 | 羅馬尼亞文、土耳其文、馬來文 |  |
| 未知 | 未知 | 冒號 | 字母右面 | 元音 | 莫鶴文 | Tkarón:to |
| 未知 | 未知 | 豎 | 字母右上方 | 元音 | 覓麥文 | Miˈkmaq |
| apostrophe | 撇號 | 撇號 | 字母側跟 | 元音 | 莫鶴文 |  |

### 日文假名

日文假名嘅濁音符同半濁音符可以視為係變音符號：

| 漢字名 | 形態 | 位置 | 受影響字母 | 字例子 |
| --- | --- | --- | --- | --- |
| 濁音符 | 打橫兩點 | 字母右上方 | か、さ、た、は行 | ことば |
| う |  |
| 半濁音符 | 圈 | 字母右上方 | は行 | ピンイン |
| か行 |  |

### 阿拉伯文同希伯來文

阿拉伯文、波斯文同希伯來文嘅字母原則上只係標輔音，不過少數字母有時可以代表元音。元音原則上用變音符號標，但係通常都唔會標。下面係其中一啲例子：

| 拉丁化名 | 中文名 | 形態 | 位置 | 受影響字母 | 語言例子 | 字例子 |
| --- | --- | --- | --- | --- | --- | --- |
| fatHaŧ | 未知 | 撇 | 字母上面 | 任何字母 | 阿拉伯文 |  |
| Dammaŧ | 未知 | 打圈嘅撇 | 字母上面 | 任何字母 | 阿拉伯文 |  |
| kasraŧ | 未知 | 撇 | 字母下面 | 任何字母 | 阿拉伯文 |  |
| sukūn | 未知 | 圈 | 字母上面 | 任何字母 | 阿拉伯文 |  |
| šaddaŧ | 未知 | W 形曲線 | 字母上面 | 輔音 | 阿拉伯文 |  |
| tanwīn | 未知 | 叠埋嘅兩撇 | 字母上面 | 字尾 | 阿拉伯文 |  |
| khiriq | 未知 | 點 | 字母下面 | 任何字母 | 希伯來文 | קיִר |
| shuruk | 未知 | 點 | 字母中間 | 任何字母 | 希伯來文 |  |
| kholam | 未知 | 點 | 字母上面 | 任何字母 | 希伯來文 | יוֺם |

## 註

## 引述

## 參考書目

* 池田巧 (1995年3月31日)。〈香港言語学会の≪粤語拼音方案≫について〉。《山梨県立女子短期大学紀要》 (日文)。**28**: 121–140。喺2024年8月2號搵到。
* 何錦隆編 (2012)。《英漢印刷及傳訊科技雙解詞典》 (PDF) (增訂版)。香港：香港印刷資源中心有限公司。喺2024年8月4號搵到。
* 郝恩貝、張芳杰編 (1984)。《牛津現代高級英漢雙解詞典》 (香港中文) (第3版)。啓思; 牛津大學出版社。
* 梁實秋編 (1972)。《遠東英漢五用詞典》。香港：遠東圕書。
* Bringhurst, Robert (2015). *The Elements of Typographic Style* (加拿大英文) (第4.1版). Seattle, WA: Hartley & Marks. ISBN 978-0-88179-212-6.
* "The Aleph Bet (Hebrew Alphabet) with Modern Hebrew Pronunciations" (英文). Dictionary.co.il. 喺2024年8月10號搵到.
* Karihwénhawe, Dorothy (1993年8月). Jacobs, Annette Kaia'titáhkhe; Thompson, Nancy Kahawinónkie; Leaf, Minnie Kaià:khons (編). *Conference Report*. The Mohawk Language Standardisation Project. 原著喺2013年12月2號歸檔. 喺2024年8月10號搵到.
* Lebanese Arabic Institute (n.d.). "The Arabic Alphabet: A Guide to the Phonology and Orthography of MSA and Lebanese Arabic" (英文). 喺2024年8月10號搵到.

## 相關條目

* 聲調：變音符號成日用嚟表示嘅一樣嘢。
* 聲調輪廓
* 表音文字